Anka Rasmussen
Anka Rasmussen (født 13. januar 1893 på Femø, død 1977) var en dansk havearkitekt (senere kaldet landskabsarkitekt).

Anka Rasmussen tegnede i sit virke især private haver. Hun var den første kvinde til at melde sig ind i Havearkitektforeningen (senere Foreningen af Danske Landskabsarkitekter), i 1912, hvor hun var den eneste kvinde indtil 1945, hvor Erna Sonne Friis meldte sig ind. Hun var også redaktør ved tidsskriftet Havekunst (senere Landskap og Landskab) i 1931 og 1932.

Agnete Muusfeldt blev inspireret af Anka Rasmussen til at blive landskabsarkitekt, da hun læste en artikel af Anka Rasmussen i Havekunst 1937, hvor Anka Rasmussen beskriver, at hun fik en læreplads på en tegnestue ved at være vedholdende, da havearkitekt og tegnestueindehaver I. P. Andersen først ikke ville ansætte hende.

Referencer 

Arkitekter fra Danmark